khistorydata/jeongjo-sjw-relations huggingface dataset:
정조 12년 · 목
敎曰重臣鄭述祚疏批雖以姑爲行公爲辭追聞其病勢似難强力就直然則及今副其請以酬舊日勸講之勞行副司直鄭述祚致仕之請許施政官牌招開政奉朝賀下批敎書今日內令內閣知製敎撰進係是二品奉朝賀承旨傳敎書及傳宣處所考例擧行○敎文曰王若曰病淹分司慨時日之遄邁懇副致政眷遲暮之難强賁爾三字之銜渙我十行之誥惟卿恬謹爲同朝所推詡文華自竗年以播譽試盤錯於峽邑沼治頌碑在口效謇諤於微垣栢府諫稿如腰豸冠登班誦朱子感舊之什龍扆降座承夏禹拜昌之音時予開肆於离筵命卿挾册而進講殆若殿中帖親除琅函殫輔導之誠乃與林下士周旋玉樓垂成就之奬亹亹討論之際宮槐影移睠睠薰陶之方階蕉葉展桓少傅之稽古有力奚但予一人是資晏同叔之杜門讀書爰侈後十年特選尙憶甲辰九月嗚呼孝經一部朱芾靑宮怳初筵之依昔蒼顏皓髮喜宿儒之得來發篋篇書棐忱曰篤於藉手若干衣尺來效將期於沃心萬事都休嗟桑海之遽幻三霜不遠愴穀燧之頻更自去冬四五朔周廬蓋爲卿瞻依有所顧季秋初七日晉秩寔表予傷念不忘耶知丐身之章莫回由心之懇歷陳平生之盛遇有位有年備說退死之眞情一字一涕閱歲申請顧靳許將有待焉積月養痾悶襄耗何太甚也庸循彝典誕宣華綸於戲家近栗阡雖去朝尙可慰譬誠懸楓宸庶來日頻承起居故玆敎示想宜知悉內閣知製敎尹行任製進○敎曰奉朝賀鄭述祚敎書今旣撰進使之傳宣而聞其病勢有時日之慮無以入闕承受云故依一二前例子弟中在官者使卽入來替受而又無在官人云其子問名今日政除職使卽入來替受如無窠爲先付軍職待窠卽爲調用○政院啓言敎書傳宣處所考例擧行有命矣取考謄錄則故奉朝賀趙重晦宣麻時延英門外承旨傳敎書矣請今番亦依此擧行允之
정조 12년 · 목
昨日史官李羲觀書啓略曰敬奉聖批傳諭于領議政金致仁則以爲臣之今日違命迷不知變者乃所以重公議也畏國法也非爲一己之私計殆亦萬口之同辭累勤恩旨又犯逋慢惟願遄被嚴譴云矣至是又下別諭曰昨見書啓猶未見幡然之思曷任慨歎多少悃幅之蘊前此已布及玆不更煩卿須體予至意從近簉朝無負虛佇之意仍命遣承旨傳諭○承旨南鶴聞書啓略曰敬奉聖諭傳諭于領議政金致仁處則以爲不意近密之臣又宣聖諭每一承被袛益惶隘噫分柝心跡曉示中外愛欲生之德意也湔拂釁穢復置廊廟不終棄之聖眷也恩造至此臣亦人耳豈獨無感激洪私生死向前之心而惟是人言罔極傳說狼藉本事之討固所知罪別添之案湛滅有餘諉以箚本未見筵話嚴秘晏然冒進則是無臣節也無國法也臣何敢爲此鎭日煩瀆坐邀恩禮不勝隕悸云矣
정조 12년 · 강
命海伯狀啓還下送仍令廟堂草記論罪
정조 12년 · 목
該監司金思穆枚擧本道水使宋載岳成貼謄報以爲海州小睡鴨島漂人齎字官問情後當日離發以著實領去交付於平安道差使員之意嚴飭於護送差使員靑丹察訪洪成源等處而海州判官趙光逵及臣營帶率軍官金國彬譯學李德素等初次問情漂人三月初五日到大庄河漂風云陸裕章等八人渰死日子則不爲提問故自臣營論列啓聞後又爲嚴飭矣再次問情則彼人答以蒼黃中日子終未記得云齎字官問情中大庄河之河字今爲阿字陸裕章等渰死日子以三月初六日明白書錄再次問情掩覆粧撰如是顯露於齎字官問情者萬萬駭然請判官趙光逵罪狀令攸司稟處譯學李德素軍官金國彬幷令攸司科罪臣亦不善檢飭惶恐緣由馳啓云矣地方官問情中河字齎字官問情中阿字固未知何字爲是渰死日子終未詳問該地方官固不無疏忽之失細疵微眚切勿續續論勘已有壬寅飭敎且該地方官方在拿問未勘中水使之直請稟處事旣妄率軍官懲治在於該營而請令攸司科罪事未前聞請該水使宋載岳罪狀令廟堂稟處敎曰該水使之渠營軍官請罪雖似屑越事關邊情請令有司稟處未知其不可地方官請罪事固當然道伯所謂壬寅飭敎云云亦不成說問情之如是錯料旣非微眚則如是曲護果何意也道伯狀辭節節駭然令廟堂草記論罪此狀啓還下送該判官初欲付過放送從又現發之事實難免粧撰罷職放送事分付該府
정조 12년 · 목
以李羽晉爲副校理李庚運爲東學敎授故崇祿金晉熙贈判中樞去戊申軍功也○敎曰玉堂番次苟艱在外人員許遞今日政差出違牌坐罷人員敍用又敎曰爲其宣諡差出銓郞近來銓郞旣不如例差出無異修史時別兼則有難許久虛縻諸家延諡更令從近爲之外方宣諡日子令該曹問于本道草記銓郞備員然後京外諸家分進宣諡佐郞未差之代今日政差出○再政以沈能翼朴基正爲校理李太亨爲修撰李洪載爲南學敎授韓用龜爲吏曹佐郞魚錫定爲分都總管鄭述祚奉朝賀單付○三政以尹晦東爲海州判官
정조 12년 · 목
敎曰表忠綸音粧纊楮注紙五件白紙五件不粧楮注紙五件白紙十五件內入宙合樓西庫外奎章閣內閣外閣玉堂五處史庫禮曹忠勳府政院成均館各粧纊楮注紙一件時原任大臣閣臣承旨翰注各不粧白紙一件故崔奉朝賀忠獻忠章文忠家忠愍忠狀家贈參判洪霖家海恩豐陵豐原靈城彥城錦陵仁平韓原咸恩完春全陽花川花原忠原等嫡長家故嶺伯黃璿贈大司憲李述原贈承旨愼溟翊贈佐郞愼克終故把總金天章故別將張潭故判官李錫仁故倡義使朴敏雄故郡守金鼎運家及淸州三忠祠居昌褒忠祠各給粧纊楮注紙一件功臣子孫入侍人嫡長外副司果吳泰賢幼學吳泰元吳學秀幼學趙用鎭趙雲羽趙雲翊業儒趙宣鎭趙咸鎭司勇朴向榮閑良朴萬榮行副司直李在簡前牧使李在亨幼學李在咸李在紹生員李在治幼學李來鉉李樂鉉敎鍊官李在愼業儒李在寧幼學李儒碩幼學李煐宣傳官李謙會幼學朴宗理朴宗愚直赴朴崙壽幼學朴榮壽朴最壽朴台壽宣傳官金宗洙出身金宗源內乘金宗淳別提南愼五幼學南志賢幼學李之漢各給不粧楮注紙件陽智贈參判朱櫶故通德郞韓弘濟故出身劉相漢安城故同知尹梓鎭川五衛將趙重觀淸安僉知張瀗淸州贈判樞金晉熙故翊贊卞觀夏故士人金世萬故資憲金剛立鎭川故將校金天柱燕歧故吏河啓溟河啓澈光州故兵使閔濟章故折衝閔濟萬全州故座首吳震亨安東故參議柳升鉉故正郞權萬居昌贈掌令全鶴齡故鄕吏愼錫顯愼德顯愼致謹愼光世贈參議李遇泰贈正曺漢伯故士人尹商擧魚震龍咸陽贈正朴春奉故士人鄭之僑林汝芳安義故士人李聖擇故護軍全瑾故士人全虞錫故吏河潤澤河龍瑞金義鏡平山故兵使禹夏亨郭山故判官金益弼玉果僉知柳一星雲峯前同知李處三等處各給粧䌙曰紙一件諸家子孫中在外邑人自本閣成送有旨於道伯處使之分給後狀聞
정조 12년 · 강
命故相李宗城延諡日宴需令該曹郞官齎傳
정조 12년 · 목
敎曰故相文忠家延諡在今二十日云宴需書下令該曹郞官齎傳其家故相夫人在世云食物衣資一體齎傳存問後草記○戶曹啓言故領議政文忠公李宗城家延諡宴需依書下數米十石眞末一石淸蜜五斗眞油三斗猪肉三十斤黃大口魚三十尾本曹郞廳齎傳貞敬夫人沈氏衣資綿紬五疋木綿七疋食物米五石太二石猪肉五斤一體齎傳後存問
정조 12년 · 강
禮曹以李弘茂等褒賞當否大臣收議啓
정조 12년 · 목
該曹啓言李弘茂褒賞之典及咸萬重褒贈一款令該曹議于大臣稟處有命矣問于時原任大臣則領議政金致仁病未獻議左議政李性源以爲李弘茂之畢竟殉身無媿賢姪一體褒揚恐爲合宜咸萬重牘背輸誠帳底殲凶效順之勇出奇之智俱足可尙在朝家激勵之道似不宜獨後於湖嶺吏校云右議政蔡濟恭以爲李弘茂節義卓然而第聞贈官旌閭旣在先朝若又贈旌不幾近於恩數之屑越乎咸萬重合有別般恩典云領府事鄭存謙判府事徐命善領敦寧洪樂性判府事李福源金熤病不獻議判府事李在協以爲李弘茂事得見故大提學南有容表忠祠廟庭碑文則以爲上聞贈官旌閭云今無可施之典咸萬重與李台卿等同爲擒賊之狀昭載戡亂錄至錄勳券不可謂泯沒表章之擧不可獨先於台卿且以因人感悟別施褒賞反不光鮮褒贈一款不必追擧云判府事兪彥鎬以爲李弘茂已蒙旌閭則可施之典惟有贈官或錄後咸萬重特施殊異之典允合激勸之政云矣請上裁敎曰李弘茂事勳臣子孫召見日聞之重臣筵奏有下敎而伊筵只考事實未及聞旌褒之擧有收錄之命觀此諸議所據文蹟旣如此只以食物存恤其家咸萬重事從多議施行
정조 12년 · 목
該監司狀啓以爲道內各邑戊申年從軍生存者倡義未褒者纔已馳啓而當初慮或遲滯另加催促因此各邑不無忙迫遺漏之弊晉州尙州榮川等邑更有追後報來者不可以已封啓仍置更此開錄于後而初不能周詳遍訪致有此追啓之擧不勝惶悚倡義秩晉州故嘉善李世翰故學生李尙化故閑良金斗潑等三人挺身倡義自現陣頭大將義而嘉之與之計議冒入賊陣斬首二十餘級因其時營將之被拿有功未褒輿情歎惜尙州故折衝鄭弘周本鎭營將欲探淸州賊情弘周挺身自願間行至淸州潛入賊陣細察虛實歸報主將遂決行至居昌聞亂定罷陣而歸從軍將士生存秩晋州業武宋汝澄以哨官從軍年八十七金處榮以哨官從軍年八十二金德澄以旗牌官從軍年八十五金元載以旗牌官從軍年八十四尙州折衝金萬興以哨官從軍年九十四良人金俊伯以砲手從軍年七十八前訓鍊院判官梁翼柱以旗牌官從軍年八十私奴乭金以束伍從軍年八十榮川步軍金海乞以銃手從軍年七十八御營軍池聖述以隊長從軍年八十四敎以遺漏之失不可無警該道監司推考問議草記
정조 12년 · 목
疏略曰臣與故宰臣吳光運有世所共知之嫌今番議諡義不當與聞而本曹擧行與躬參諡坐有間黽勉冒當而適値向暮開政許多狀文未暇閱視忽忽署名移送政府矣追聞其諡狀中有語侵先臣者不勝驚惋始爲推見則果有一二句侵及先臣事且爽實者臣之署其尾牒公傳去來是豈常理之所宜有也緣臣儱侗自陷釁戾追頌靡及若諉以事屬旣往晏然仍冒則人將謂臣何如人哉玆於天牌之下不敢冒膺敢陳短章仰瀆崇聽伏乞亟賜遞改以靖私分批以先卿之疏故重臣之疏非昨日今日之事則安往而忽以諡狀句語引義乎且況以獨堂署牒以獨政下批過了許多日又安往而到今無端疏引乎○敎曰有不可冒當之義則但當不冒當諡狀措語之如此如彼豈爲有無乎旣曰世嫌云爾非目下突起之事亦何關於日晷之早暮乎無端自劾無端自譬處義兩無所當固知重臣仁善遇事未能及時周旋顧其職則蒙宰也擧措之背理若此此等處予甚非之因疏入取考甲寅年日記兩疏遣辭看來凜然廷臣之曲引世嫌雖有朝禁此事勢難强迫重臣恍然訟尤不是異事重臣吳載純所辭銓任特爲依施
정조 12년 · 목
敎曰連日敦勉尙不造朝是豈所望於卿者旣復授不勉出萬萬無是理決知其無是理爲此固辭之擧豈非負予豈非負予卿須深諒卽起視事仍命遣承旨傳諭與之偕入○承旨南鶴聞書啓略曰敬奉聖諭傳諭于領議政金致仁處則以爲受殿下罔極之恩慢殿下敦召之命至此冥然頑然如無省覺禽獸不若其臣之謂又降恩諭所以勉出者愈往愈隆二字之敎尤非臣所敢承聞者今日株守之不改誠亦萬不得已者臣之釁孼自在冒沒無忌則是上蔑三尺下壞四維也一日二日坐犯積逋嶺海鈇鉞實所甘心云矣批以予則爲卿卿則負予一日二日相持爲事此豈體國之義乎必致之意前此已悉諭如以予言爲假設之辭則已不然畢竟一出何拘早晩勿復固讓卽出論道以副如渴之思事更爲傳諭期於偕入又書啓略曰敬奉聖批更爲傳諭則以爲顧臣情地有萬分必遞之端無一毫可出之勢倘聖明深念國體之至重曲察臣言之匪誣則處分之降不待終朝席稿蹙伏涕泣竢命云矣批以前此見卿入城時附啓全篇命意以已不自有爲辭意謂卿知予本意今於復授之後邁邁然有若浼之思以今視前得不矛盾且況積費心力積費商量堲彼沾沾哆侈之口置卿坦坦康莊之衢彼反坐矣卿無累焉卿將何辭欲自劃乎自古在昔居秉軸之位受枉誣冒惡名者何限然於情暴事脫何嘗一直退處固守前執乎古大臣所不爲卿可爲諸雖至十啓百疏予惟有敦迫二字之擬待者與其坐邀恩禮無寧黽勉卽膺之爲合理卿須深諒深諒取見卿附啓草本批旨又以承宣承寫之本傳之自餘迫曛未暇盡諭隨承宣卽爲造朝聽予面諭事爾其更爲傳諭期於偕入造朝與否更鼓前斯速知入又盡啓略曰敬奉聖批更爲傳諭則以爲不圖批諭一日三辱手擎口讀感涕無從噫生死圖報身不自有臣嘗矢之於心所以前後附奏略陳此意今聞罔極之人言復叨匪據之職名又敢諉之以斯義肆然冒出則其將爲何如人也殿下之於臣曲費陶甄洞柝心跡旣施生全之惠終置無累之科縱使臣蹈赴湯火所不敢辭況榮之以上公之尊侈之以匪常之恩而尙此抵死力拒甘犯辜負臣情到此其亦慽矣夜漏將闌未暇蔓辭仰對心實崩迫跡涉坐邀尤不勝惶恐俟罪云矣批以卿何困我至此因此酬應未免竟夜失睡予亦不已疲乎非不知更事敦迫而附啓之入曉鐘不遠不得不稍竢撤漏更布敦迫之語卿勿更辭卽起造朝事爾其更爲傳諭去就開東前知入
정조 12년 · 강
以鄭昌順爲吏曹判書中批也李洪載爲佐郞前望也
정조 12년 · 목
命吏曹判書薦望昨年未入啓人員書入鄭昌順除授○政院以吏曹判書鄭昌順三違啓敎以如是違牌極爲未安從重推考更卽牌招違牌勿爲呼望○昌順陳疏略曰銓地一步卽臣已試僨誤之地曾於年前待罪亞銓因園官之議擬慘遭臺評之構誣至今追思魂夢猶驚今雖歲月稍久事端已宿而撕捱於亞席冒膺於長官寧忍爲此向來廟議之靳持可見物情之未允而今臣所引有大於此則在臣私義猶屬餘事荐召之下轉動無路略控短籲仰請處分伏乞亟收誤恩以安私分批以所辭萬萬過矣卿其勿辭入來開政○昌順又違敎曰吏判事過矣年前臺言當屬先天所擬者已叨勝於所擬之職參政之銓郞亦已供職則今於變品陞拜之後以此爲引果成說乎且以廟議之靳持爲說而中批除拜何論如此如彼處義節節不然吏曹判書鄭昌順從重推考更卽牌招各別申飭斯速入來開政違牌傳旨勿爲捧入又敎曰吏判之如是引義極爲無所據更鼓將下門鑰尙留方以大臣事酬應已難矣又以吏判不當引之引義屢費辭敎寧有如許道理吏曹判書鄭昌順爲先越俸一等仍以前牌各別促催違牌勿爲呼望昌順一向懸牌敎曰飭敎何如而以罪爲限至於懸牌屢敎之下輒曰待罪事體所在極爲寒心重任雖難輕遞國體不可不顧吏曹判書鄭昌順罷職○敎曰銓曹凡事雖曰無古例此等易知易行之例焉敢無難抛却且有年前考例申飭之特敎乎今因言端聞之實郞肅謝之後假郞無端仍直云事極駭然當該假郞廳爲先汰去實郞廳拿處又敎曰在外吏郞催促上來如或過限直捧禁推傳旨佐郞前望單子入之待下批追省記先入直後謝恩○政院啓言吏曹佐郞前望以李洪載下批矣佐郞只是二窠而成德雨韓用龜今方見帶何以爲之敎曰佐郞本以三窠權減一窠今此點下未爲不可待後政首佐郞陞擬正郞
정조 12년 · 강
重推黃海監司金思穆
정조 12년 · 목
備邊司啓言黃海監司金思穆草記論罪有命矣漂人問情事係邊報一或錯誤所關非細帥臣之據理論列以俟朝家處分可謂擧職而道臣之費辭分疏歸之於細疵微眚反斥以妄率猥越者在邊情則太疏忽以本事則近營護揆以事面有難終恕請該道臣金思穆罷職敎以爲先從重推考
정조 12년 · 목
敎曰前應敎鄭萬始前獻納鄭致淳前正言尹翊東前校理朴廣源朴基正李殷模李書九趙雲紀李顯默鄭東觀金履鑛申大尹李太亨沈能翼李敬五前修撰權裕徐配修尹致性宋翼孝尹羽烈沈興永李尙度幷敍用
정조 12년 · 강
命時囚王漢禎保放
정조 12년 · 목
以李庚運宋翼孝爲校理徐配修爲副校理權裕爲修撰故大司成禹性傳贈吏參故縣監延壽昌贈左承旨故進士趙聖集贈執義故大司憲李翔贈吏判
정조 12년 · 강
奉朝賀鄭述祚進謝箋
정조 12년 · 목
箋文略曰情理悲切猥陳懇於乞休德音曠隆幸蒙恩於許退懸車之願縱遂戀軒之誠穼深伏念臣蒲櫟賤姿桑楡暮境胄筵猥忝幸隨南朴諸臣之餘學術本疏安有經書一部之力邇來病廢之已久勿蒙甄復之殊私以殘年而復入春坊赫若前日秩通政而久廁离席別是殊恩奉天日之英儀幾幸宗祊有慶回乙巳之舊講爭仰聖祖貽謨那意皇天之降災忍見前星之掩耀褥蟻之忱未遂一死尙遲銅龍之門每過寸膽欲裂玆陳由中之懇幸荷體下之私軫昔年侍講之勞謂有資益悶今日痛冤之悃曲許歸休感切中心恩出常格
정조 12년 · 강
御熙政堂行專經文武臣殿講文臣講試官李在協李秉模李在學鄭東浚朴天衡李喆模權▣武臣講試官李性源鄭好仁柳鎭恒安聖彬任屹李洪載李冕膺
정조 12년 · 목
具翼善冠袞龍袍陞座試官率應講文武臣分東西入庭行禮訖以次呼名進講成均館學諭李錫心詩傳略居首馬帖賞賜訓鍊院正李海愚六鞱粗居首○承旨沈豊之啓言注書誤書講章以致講員之誤讀請當該注書推考從之敎曰今日文武專經講不通人治經生依例禁推其餘文武臣各於本司入直能誦後使之替直又敎以專經文臣背講人以面講懸入事甚未安禮曹當該堂上推考郞廳拿處○左議政李性源啓言承文院守直事體自別而近聞有闕直之弊矣在外人員之趁期替番院例則然空省記現發之後不可無飭至於在近畿之人則尤涉未安校檢之不待交替任自出去亦涉可駭請一倂拿處從之敎以遠道人傳旨中分揀後勿如是之意嚴飭
정조 12년 · 목
承旨南鶴聞書啓臣敬奉聖批傳諭于領議政金致仁處則以爲幾番敦召迷不知變辭意窮竭無以敷對謹當收拾病思更入文字仰請鈇鉞之誅云矣批以不在多言卿若不以予爲若浼深念君臣之大義速卽造朝莫負從前惓惓懃懃之眷毗予言不再卿其思之事更爲傳諭期於偕入又書啓臣敬奉聖批更爲傳諭則今方待命於金吾門外云臣旣承偕入之命故仍爲隨往敎以勿待命卽爲造朝事更爲傳諭期於偕入又書啓臣敬奉聖批更爲傳諭則以爲洊奉批敎誨責轉嚴至下不敢承聞之敎泥首金吾恭俟鈇鉞卽又勿胥有命促令造朝到此何敢以區區情地更爲仰瀆而第臣病情越添數日將攝趨承明命云矣大臣今方還第故臣仍爲隨往批以大臣之言旣如此然又强迫殊欠敬禮更觀今夜加減待朝造朝事更爲傳諭爾則姑爲仍留與之偕入又書啓臣敬奉聖批更爲傳諭則以爲目下賤疾轉益添苦明日强起萬無其望少賜寬暇安意調治惟是伏祝云矣臣姑爲仍留批以所愼旣如此則不可不加意調治待快差造朝安心愼攝之意爾其傳諭姑爲留在造朝日與之偕入仍令御醫看病○醫官邊致翰以領相家看病啓敎以觀此書啓雖是一時微感加意將攝然後可復常度承宣之許久留在似難安心姑爲入來更待下敎進去
정조 12년 · 강
命吏曹判書鄭昌順罷職分揀仍飭行公
정조 12년 · 목
敎曰昨日處分出於尊國體也開進身也今筵亦問大臣以處義皆以爲無怪然則處分過矣乍罷旋敍徒損事面吏曹判書鄭昌順罷職分揀與參議卽爲牌招開政昌順再違敎以今又如此極爲未安從重推考更卽牌招申飭行公昌順三違敎以兩日之內違牌殆近十次寧有如許國體事面乎更卽牌招申飭開政昌順四違敎以更爲牌招違牌勿爲呼望
정조 12년 · 강
命尙州鄭弘周家食物存恤依議施行
정조 12년 · 목
禮曹啓言慶尙監司金光默戊申從征將士生存者及倡義未褒人追啓問議草記事命下矣發遣郞廳問議于諸大臣則領議政金致仁領府事鄭存謙判府事徐命善李福源金熤領敦寧洪樂性病未獻議左議政李性源以爲尙州故折衝鄭弘周偵探賊情能得要領賜以食物似不至踰濫晋州故嘉善李世翰故學生李尙化故萬戶金斗潑等斬賊果爲二十餘級則誠是奇功而年久之事有難憑信令道臣更探可據文蹟狀聞後稟處而所謂倡義者乃指起兵傳檄或討賊殉身而今此四人謂之自願從軍則可也而謂之倡義則太不襯當從征將士十人依他道例賜之米肉其中九十歲人則施以帖加恐合事宜云右議政蔡濟恭以爲李世翰等三人陣前自現誠甚可嘉而年久之事難以憑信令道臣更探文蹟以聞鄭弘周米肉存恤未爲不可從征將士之生存者旣有道內已施之例以此爲施恐合事宜云判府事李在協以爲李世翰等三人不過自現陣頭與倡義起兵有異褒典不必追擧鄭弘周不過爲營將偵探而軍未至居昌亂定罷陣尤無可論從軍生存人依他道例施行似好云判府事兪彥鎬以爲晉州三人尙州一人或自願從軍或自願覘賊誠爲可尙而年久之事旣無的據令道臣更探實蹟狀聞稟處從征將士生存者依已施之例施行恐合事宜云矣敎以鄭弘周事依左右相議施行李世翰等事從多議施行從征將士十人賞加帖加分等依已施例擧行
정조 12년 · 강
命奉朝賀鄭述祚子待闋服調用
정조 12년 · 목
禮曹以鄭述祚卒逝啓敎曰奉朝賀鄭述祚卽予春坊舊僚也勸講多年資益孔多又於甲辰復設春坊後首登講席事亦可謂稀有不幸有丙午事伊後疏辭筵奏令人悲感周歲分司積有勞瘁近以衰病無以供職才副懸車之請奄聞長逝之報甚可惻傷其子調用重臣生前已有成命待闋服卽爲檢擬曾經賓僚喪例給柩材況此重臣乎令該曹擇給事分付
정조 12년 · 강
命再明日致祭于故相李宗城家
정조 12년 · 목
敬曰再明日故相李宗城家延諡時當遣承旨致祭祭文當親製以此分付
정조 12년 · 강
命時囚成德雨付過放送
정조 12년 · 강
罷吏曹判書鄭昌順職
정조 12년 · 목
敎曰情勢固無論違召爲三日懸牌已經宵國體所在到今不可因循吏曹判書鄭昌順罷職
정조 12년 · 강
有政吏曹參議李時秀兵曹判書鄭好仁進
정조 12년 · 목
以李命植爲吏曹判書吳載純爲知事李得臣爲副總管李義行爲分副總管○政院以吏曹參議李時秀謂有情勢陳疏徑出啓敎曰昨見試官李冕膺入來意謂親病之少間吏判望以重臣點下更思三銓必有難安之端原望筒頒布前旋命取來而司謁中間擧行萬萬儱侗多般遲滯致此葛藤已極可駭承宣之以坼見之望筒以未及頒布樣無一言封鑰還入如無提問朝紙當以原望勿施書出乎抑還入改點書出乎承宣事亦甚駭然當該承旨禁推司謁所爲不可尋常處之爲先汰去移送攸司嚴加照律以懲日後○吏曹啓言海州判官尹晦東呈狀內與本曹參判朴祐源有應避之嫌不當仍冒云請依例改差允之敎以未肅拜政官如無相避之例此草記勿施後更稟○敎曰守令有窠在外及未肅拜兩司許遞前望單子入之待守令下批如有署經窠牌招署經以李時秀爲大司諫李敬五爲掌令崔烜爲持平
정조 12년 · 강
命時囚金德老等分揀放送
정조 12년 · 목
因金德老李鎭宅金致正劉師坪金初燮李德淵白慶楷韓永逵等囚單子有是命
정조 12년 · 목
承旨洪仁浩啓言繕工監假監役趙鎭奎職姓名奏對之際語聲低徵且於遺在仰奏時小竹片竹元無遺在而或稱千餘箇或稱二千餘箇矇然極矣所當重勘何以爲之乎敎以爲先推考
정조 12년 · 강
特施南漢軍器修補監董人等賞典
정조 12년 · 목
守禦使金鍾秀狀啓以爲南漢倉庫軍器修改之由昨夏已爲筵達物力以朝家劃給兩西添餉小米作錢六千餘兩倂與庚子軍物修補餘錢千餘兩合爲八千兩而軍器則最緊要者爲先修改倉庫則一時爲急處亦爲修建形止狀聞矣伏奉五百石米特爲劃給未及修繕者盡數畢役同爲修啓之命故五百石米發賣作錢又以支放用餘零數補其不足合得錢一千九百餘兩各樣軍器逐件修改役已告訖留營別將李鴻運一自壬寅築城厥有成績又當兩次鉅役勤勞綜核而資歷本自不卑酬勞別無可論而內都廳本廳軍官司果李瑞龜外都廳敎鍊官金熙人倉役都監官敎鍊官朴守觀火藥都監官敎鍊官李廷良晝夜殫誠各有成效合有褒賞之典請令該曹考例稟處敎曰觀此狀辭可知煥然財力劃給未久修補若是夥多由於卿不懈怠此一事殊可嘉也別將李鴻運自前已聞聲績今又效勞如此何可勿論乎昨日閫帥望初不擧論終又末擬兵判事極爲駭然無論某窠卽擬閫任事更捧承傳承傳頻數則收用固難而近日則成命絕罕而銓官急於濟私每不擧論況此人西邑遞來後屢有下敎伊後幷與照擬而不論寧有如許道理此後不用承傳先用已私者自政院察勘內外都廳都監官等竝施賞加之典陰雨之備近作無用之事若有留意修擧者必須別般施賞可勸來後今此直處分者意有在也月前南城尹狀啓尙未回啓蓋因違格而然云卿須取考元文書枚擧都數及效勞人姓名卽爲草記事回諭
정조 12년 · 강
嶺南伯金光默以去戊申節義人事蹟馳聞
정조 12년 · 목
狀啓以爲戊申出征從軍將士之卽今生存者倡義殉身之泯未褒揚者枚擧邑報開錄于後居昌故士人全鶴齡逆亮之犯境也以鶴齡差座首鶴齡裂帖逐吏趨迎假倅募得三百餘丁與官軍合勢及時運糧賴以勦滅兇賊故鄕吏愼錫顯戊申之變主倅竄避錫顯以本邑首吏泣陳君臣大義卽募義兵防遏要路探察賊情馳報營色終殲賊魁樹立卓異而只參錄券未蒙恩典故鄕吏愼德顯起復倡義與從兄錫顯協謀卒擒賊魁而稱以常分不願錄勳未蒙恩典故鄕吏愼致謹與族兄錫顯同心協謀賊輜二馱挺身奪還故鄕吏愼光世奮然起復與錫顯同心起義及其論功終始固辭尙未蒙褒典故士人李遇泰卽李述原從姪也與其從兄遇芳招集至親十餘人直赴晋陽倍道長驅生擒亮熊坤三賊故業武曺漢伯以軍器監官堅守庫門賊魁責出軍器漢伯叱曰吾頭可斷庫門不可開賊大怒無數亂棍竟以杖毒致死故士人尹商擧首先倡義趨迎假倅發通境內召募義旅飛檄賊陣諭以倒戈意外患痘徑死陣中故士人魚震龍募得壯丁五十餘人倡義討賊當時御史欲爲褒啓而固辭不願尙此泯沒咸陽故下吏朴春奉戊申之亂賊徒欲取大同米春奉以掌吏爭執賊大怒重棍致死而尙未蒙褒揚之典故士人鄭之僑本府城陷之日之僑奔告雲峯營將條陳討賊之策營將不從之之僑大叱營將營將悔歎謝過前後儒狀邑報積成券軸故士人林汝芳亮賊之踰嶺也稱以抄募捉去洞民三十餘人而汝芳之子二人亦入其中汝芳不勝忠憤率其四子打殺賊差還奪其被擒三十餘人士林請褒之狀非一非再安義故士人李聖擇亮賊就法之後希吉重恒等漏網隱伏聖擇奮然挺身捉得重恒等七人於一宂中次第正法而以其讓功未果錄勳故副護軍全瑾故士人全虞錫等發文倡義聲討兇賊而見官衙已空往見咸陽倅願爲先鋒因該倅之避走不得擅兵及至假將到縣呈書獻策搜捕餘賊重建等十餘人故鄕吏河潤澤河龍瑞金載鏡等當官府空虛之日公庫什物無人收拾河潤澤等三人同心防守及大司馬來到時備簞壺以迎王師星州嘉善白萬載年九十六良人金彭齡年八十一俱以旗牌官從軍良人金順發年七十七以牙兵從軍善山通德郞李天根年八十二以哨官從軍良人朴夢泰年八十四以旗總從軍良人朴世必年八十五以火兵從軍良人金碩奉年七十九以銳手從軍
정조 12년 · 강
飭吏曹判書李命植斯速開政
정조 12년 · 목
命植再違召敎曰已諒病勢之向差昨已下敎況吏判望筒除緊任劇務情病則乏人莫甚至於寮友引嫌事今爲無皮之毛以此以彼義無可辭宿硏之地何如是屢違以致政命之許久延拖乎從重推考更卽牌招斯速開政
정조 12년 · 강
命左右相有司堂上明日來待
정조 12년 · 목
敎曰史官傳諭回奏之言聞之領相明當簉朝云其間廟謨多滯左右相有司堂上同爲來待
정조 12년 · 강
同副承旨南鶴聞上疏引咎賜例批
정조 12년 · 목
疏略曰臣姿本儱侗觸事生疣昨日吏判望筒事臣之罪尤無所逃矣開銷取見便同已頒不稟還入大是做錯政望出納吏房所營而臣方代察申後公事下位專當自是院規今此辜犯罔非臣自作而伴直之右僚替當其罰而臣獨以苟免爲幸冒居直次則其忘廉喪恥當如何哉伏乞亟削臣職仍治臣罪
정조 12년 · 강
重推回還冬至副使趙瑍
정조 12년 · 목
內醫院啓言進御眼鏡及藿香等六種唐材極擇貿來之意昨年冬至使入去時因下敎知委於副使矣今番封進眼鏡無一好品藿香等六種尙不來納揆以道理誠極寒心請副使趙瑍爲先重推當該首譯及任事醫譯等令攸司照律重勘允之
정조 12년 · 목
因承文校檢金瑞復副正字李尙寯囚單子敎以令政院考例捧傳旨放送
정조 12년 · 강
召見大臣有司堂上監印堂上及輪對官于熙政堂
정조 12년 · 목
領議政金致仁啓言文禧廟祥月奄迫討復之議近因顒企邦慶未免姑置一邊而推之以春秋不書葬之義則誠恐歲月寢久以致日遠而日忘思之及此心骨俱痛殿下曾以久則自露必如庚戌之逆爲敎故臣以此仰恃而至今無斯得之望此何等事而一任拗却乎醫媼固是枝葉而從枝葉綻露根柢亦有是理至於趙時偉堂疏證契尤爲斷案其日肅拜文蹟旣出則肅拜前後喉院騎曹之間聞諸宰入來之報肆發凶言則無怪其次次傳說宇鎭擬帥之謀其與時偉連肚結腸昭不可掩他日群不逞之招固宜登時盤覈而宇鎭逆節畢露眞臟則時偉逆節亦安知不因此傡綻乎一倂鞫訊鉤得端緖則復貳君之讎洩一國之憤惟在於此請深留聖意左議政李性源曰領相筵奏實爲今日第一義逆醫凶媼嚴鞫情節不容暫緩至於宇鎭時偉則腸肚相連事件貫通一向拗置尙稽設鞫嚴問臣民茹痛猶屬私事君臣之綱實爲倫常一日無此則國不可以爲國請依領相所奏亟賜允許右議政蔡濟恭曰臣以在野之蹤凡事漠未聞知而閭巷傳說不勝藉藉臣民之銜冤茹痛三年如一日矣根柢未覈終祥隔月春秋不書葬之義寧容如是至於時偉之凶言宇鎭之逆節有若以島配之典爲了當者然王綱之隳壞彝倫之斁傷孰有大於此乎領相所奏實爲今日第一義勿以故紙陳言視之一一聽施是所望也敎曰前此旣悉諭大抵宇鎭則酌處自有斟量非爲渠而屈法今雖更問豈有浮於已捧之招已綻之跡者乎趙時偉事堂疏雖似爲證事實本無加減以渠鷙性蜮情不怕高厚非戚里而嗜戚里之稱無權寵而耽權寵之目處家向人肆容口角眞所謂不見是圖況國言喧讙夫夫皆指疑疑謗之取非渠自作而何爲人臣子被此獲此尙敢假息於橫目之列乎卽此爲渠斷案誅亦可殛亦可投北亦可但其日其言之發於闕中參以事勢未知的然今若拿致究問渠必曰無是頭面對質姑無其人在渠適足爲藉口抵賴之端此所以持難人或曰朝家刑政不必如是因循云云亦有大不然者上所謂被此獲此之罪優可抵一律極典何有於刑政之失平乎適因卿等之言復此申申矣致仁又啓言頃日堂疏後更閱吳翼煥疏始覺其掇拾一字作爲頭䐉重言複言非比泛下故不勝驚憤辭疏中略爲攙引而此則毋論又若原疏指意之陰譎口氣之勃慢皆從憤懟怨毒中出來至於好惡反側等句固是讒人手段而其爲誣衊聖德萬萬駭惋今則公議齊發雖只以一字之襲用言之其罪亦在罔赦爲先施以島置之典恐不可已矣性源曰臣於初筵亦嘗陳達矣原疏全篇憤懟狠毒其中數句語不可以譏訕論汚衊聖德遣辭陰慘至於一字則書之又書重言複言用意萬萬區測世道無窮之憂實由於處分之不嚴聖念及此則不可不依領相所奏爲先施以島置之律矣濟恭曰臺疏之藏頭爲說先朝每加痛斥蓋人臣進言貴在明白是故古人有以君上比之桀紂而君上不以爲罪後世不以爲非者以其直說故耳吳翼煥之疏從頭至尾無非怳惚區測而至於不敢言之地以隱語說去有若迷藏者然其汚衊聖德駭惑群聽之罪不可削職而止請依領相所奏快賜允從敎曰藏頭隱映之習彈人猶不敢乃爾況言疏乎以靖世道距詖辭之意特施譴削之典臺臣譴削非輕律也過此加等亦非不知求諸言外億於意到不一按問於渠徑定律名恐或爲後弊至今任拖者此也大抵好此惡彼惡甲好乙渠豈能揣得陽護陰擠將取姑與昏辟所耻爲言固妄矣情可惡矣領相筵奏固知出於明是非正趨向而一吳翼煥之升沈生死無補於彰癉反害於睽離此非大可悶大可歎處乎此際右相敷陳五皇極六三德之上下相須以陶鎔之功效對症之劑此言亦有理予則斷之曰領右相所見似異而同欲建極則擧措不可不明正欲明正則疑阻不可不先祛人皆自明自正然後人亦無疑無阻若言今日朝廷所好之人捨秉句軸者孰先當之此非領相而何然則領相之心能無不安乎故異於領相者予亦不得坦然視之從古托以言疏肆發憤懟不平口氣甘歸於抵罪之科者豈皆無嚴不敬而然歧貳之過自不得不犯觸不敢言之地適因卿等齊登一堂又値領相初筵有此敷示心曲卿等但當退語未登筵諸臣交相告戒亟革舊習一翼煥罪止推罷亦足矣致仁又啓言臣曾以兼綰提擧事屢控前席未蒙允可矣淸廟事體何等嚴重而身爲提調不能照管象譯揀才最重等第而緣臣衰病一任拗置請兩提調之任特命遞改敎以廟署提擧之任不可不曲體特爲許副矣又啓言自古大臣有罪三司論正例也今番臣罪犯非比尋常眚災則玉堂箚論是其職耳況臣迫於嚴命冒沒承膺而論臣者尙在謫籍臣之私義姑無論在朝家事面亦不容如此特命放宥恐有光於聖德矣濟恭曰領相所達儘好若賜允從則翕受之聖德敷陳之本意足有光於聽聞矣敎曰日前批旨中以彼反坐卿無累爲言矣大抵大官尙矣無論卿宰下大夫以下又無論雖如楹外俯伏之輪對末官若以虛無區罔之事被人所乘機構誣則言者反坐之律不容暫稽況大官乎又況朝東暮西推淵置膝末俗滔滔免者無幾向來玉堂事果成說乎昨日詡詡於領相者今日耽耽然虎視必欲擠陷而後已此俗不戢此習不革人孰有保有而全歸者乎投竄較箚辭特反坐中輕之輕歇之歇之末勘卿等勿復更言也
정조 12년 · 강
有政吏曹參判趙鼎鎭進
정조 12년 · 목
政院以吏曹判書李命植違召啓敎曰大臣入侍亦有下敎聞於諸說病不至難强可知如是違牌果何道理更卽牌招違牌勿爲呼望○敎曰銓曹事誠可悶亞銓病勢聞筵臣言有難供職云不可許久虛縻吏曹參判朴祐源許遞仍命前望入之李在學批下○政院以在學違召啓敎以今聞承宣言筵退後有實病不得承牌云許遞前望單子入之待下批牌招開政○亞銓前望趙鼎鎭批下○敎曰領敦寧兼帶內局之任許副今日政擬入○以黃昇源爲大司憲朴聖泰爲司諫韓永逵爲持平李基恒爲正言鄭萬始爲校理鄭福煥爲副校理李書九爲修撰沈興永爲副修撰成德雨爲吏曹正郞金熤爲內局都提調任希厚爲海州判官○敎曰右相爲宗廟署都提擧
정조 12년 · 강
命時囚曺允大鄭福煥附過放送
정조 12년 · 목
因囚單有是命○因崔昌祿囚單命保放○政院以校檢金瑞復副正字李尙寯罷職傳旨啓敎以李尙寯分揀
정조 12년 · 강
吏曹判書李命植上疏賜批
정조 12년 · 목
疏略曰臣苟無情病之不至難强未嘗不竭蹶趨承而今則床席餘喘萬無轉動之望日前臣子之遽膺試役非由臣病已減而然也以難於暫離往復政院終未見許遂不得不入參以致聖明之認以病差有此誤恩者莫非臣不能敎子之失也伏乞亟賜鐫免仍治積逋之罪焉批以已問大臣卿其勿辭俟少間行公
정조 12년 · 강
持平尹九宗上疏賜批
정조 12년 · 목
疏略曰重熙之舞賀如昨文禧之哭望將斷抱不欲生之痛含不忍忘之冤而與賊俱生安於錦稻此豈天理人情所忍出者耶春秋有賊不討則不書葬之文聖人之急於討賊以示萬世人臣之義者其嚴如此則今也有讎未報有賊不討猶可曰三年之喪畢乎此固群臣雪泣爭奮若在袒免之日而寥寥三載未聞有至誠討賊若報私讎者曰君讎曰國賊而苟且恬嬉若是之甚乎噫沖齡疹患婦人胎候本非難知異常之症而自初怪底後復如前則初非專由於疾患之所祟暗地盤結毒手經營五月旣如此九月又如此形跡綻露極其狼藉已無之物置而勿論尙存之物猶可得治而症情之怪底初不知其如何形跡之狼藉又不問其如何悠悠泛泛終喪將迫天下無義理則已有則此事其可已此慟其可忍乎苟欲因其已露之跡而得其未發之情則先從醫媼而始一番嚴鞫斷不可已也元良誕降而敢曰一王子生儲副正位而敢曰何如是太蚤此時偉之所以爲逆而儒臣旣證其日則偉賊尙可貸死乎國本大定宗社奠安而乃敢顧瞻他日以俟群不逞得志之時此宇鎭所以爲逆而按獄之臣失於盤問以致酌處之太遽則宇鎭之誅尙可逭乎負犯如此而罪不過行遣者古今之所未有也然而兩變究覈之道諸賊綢繆之跡可以鉤得者在於此賊則鞫問之請豈可閱歲靳許而特以大慶之前刑戮不可遽行則無寧幷施加等之律以待用刑之期也嗚呼事變旣過則哀盡而痛恨易忘日月稍久則情懈而讎怨莫報庇覆容護之說又從而潛熾暗肆大獄有漫漶之慮凶賊無殄滅之期臣爲是之懼趁魂宮未撤之前致丙午一洒之討者其義不可已也墓兆肆毀顯有沮戲之謀則趙時俊可竄也修短爲說初無傷痛之意則李謙彬可放也臺啓闕而不論臣實慨然也向來翼煥之疏誠一變書也其黨心肯綮逆節蘊蓄要在於好惡以下一節而若其論時政則多肆無君之說勉君德則廣引不祥之語朝廷之上將除藎臣殿庭之內欲撤親兵其心所在將欲何爲矧其掇拾於劇賊口語者不止七八而其中一二句拶逼直是不道語也夫李魯春拿鞫久未允請凡在橫目之列者莫不同聲而討則今翼煥之罪浮於魯春罰輕於魯春尤豈非失刑之大乎伏願亟命有司囚之南間姑待發刑之日以爲懲亂之道焉批以所陳何如是煩陳乎宇鎭等事朝筵大臣擧條批答詳言之趙時俊等事前已悉諭附陳吳翼煥事雖如是縷縷爲說條貫多端而亦於大臣擧條批答詳言之
정조 12년 · 강
命有司堂上李秉模還差貢市及關東句管一體仍察
정조 12년 · 목
以擬本朝監印諸臣進同文彙考爲箋題副司果尹永僖三下居首
정조 12년 · 강
命猥濫上言人崔挺鳳勿爲請罪
정조 12년 · 목
兵曹啓言因羽林衛崔挺鳳上言令兵判招見詳問後回啓有命矣招致挺鳳逐段詳問則第一條守城諸節其曰五垜十垜千雉百雉可分幾人量置機械言若有理實則掇拾兵家諸說雜而無倫自興仁門及于南山外設垓子內備牛馬場云者不成事理都城依山爲城雖城外平衍處高下不均旣難設垓城內附近處俱是民家則豈可備牛馬場乎其次卽五軍門四面分守之策其所分排不但疏略至於三門外八江之民各自分守云者尤不成說城內之民或可以依城自守城外之民旣無防限則將何以分守乎至若某守令之來守某信地此係臨時區劃不可預度矣第二條守總軍制事則大國三軍小國一軍而一軍卽一萬五千五百人我國都下養兵不過五千餘數云而古之論兵者莫過於寓兵於農許多農民何嘗盡在於都城之內乎其所引齊國韓國之說尤不襯著齊韓之兵擧一國而言何嘗盡在於都城之內乎至於養兵之需渠亦辦出無計乃以掌隸院歸厚署一二罷司之吏隸料布欲充其數誠不滿一笑又欲以各營邑軍餉還耗上納於兩軍門以充料布云而營鎭還耗逐年會錄以作備荒之資將士支放專賴於此則亦何可移納於京營乎且國家之設置五軍門各有意義今若悉罷鄕軍竝置京軍此非當初設置之本意第三條南北禦敵事其言內南北兩路當設十關或五關如有緩急纔破一關又有一關竝破十關然後方到都城此爲萬全之策云而問其當設之處則所謂烏竹洞鐵一不目見只聞他人之傳說爲對渠何敢以所不見之事妄陳於至尊之前乎至於沿江船渡處設置鐵索等說不過蹈襲古人之說且其出鎭金甲時稱以面議于本帥云而初無一事修擧之跡則言實不同徒欲衒能又言及舊官軍器修改有若褒嘉者然猥越莫甚第四條三策總言別無神奇之論不過上三條之敷衍說去者第五條武備總說事則分爲十七段而其第一段乃是市民及各司吏屬皆編軍籍不給料布只參操鍊第二段除陞戶法第三段罷各廳料射第四段更定內外入直第五段預差禁軍一體頒祿第六段禁軍除其兼帶第七段減各營雜色而增元軍第八段習操笏記一體刊定頒布中外各營第九段軍門熟諳笏記者分送諸藩而敎鍊第十段五營多作鐵車第十一段多作弓弩第十二段守城器械必用戚法第十三段除木槍木箭鞭棍第十四段劍槍衆器禁外餙而礪鋩刃第十五段弓矢除鈍脆而取堅利第十六段柳騎片永定原試規第十七段務實去文其言零零璅璅不但別無可取自以爲四十餘年有志未伸有若素抱經綸無路自暴者然假令渠眞有經綸之志再昨年朝參時侍衛禁旅莫不書進所懷渠獨何不於此時一言陳白今乃投呈上言乎且其身手來歷別無可言識解則使渠讀其上言僅通文勢技藝則年過七十膂力旣愆此等猥濫之類若不嚴懲則上言希望之類將見接跡而起請崔挺鳳所帶禁軍之任爲先汰去令該曹照律嚴處敎以人雖卑微言則言也不可用則置之可也何必從而罪之上言內辭緣今姑置之請罪一款亦爲置之
정조 12년 · 강
吏曹參判趙鼎鎭陳疏辭職賜例批
정조 12년 · 목
政院以明日朝講兩司呈告人牌招啓敎以當備員進參又何必請牌若此則朝講每因旣命旋停乎懸頉諸臺遞差今日政在京無故人差出使之待開門備員進參○以李度默爲大司憲安聖彬爲大司諫徐秉德李濟萬爲司諫崔景岳爲掌令崔守魯柳頤玄爲持平柳匡天爲獻納尹光顏徐邁修爲正言徐配修爲校理黃仁煦爲軍威縣監鄭東愼爲慈仁縣監
정조 12년 · 강
行晝講于熙政堂召見大臣備堂領事蔡濟恭知事鄭好仁特進官尹坊李聖圭參贊官南鶴聞玉堂兪漢謨李東稷
정조 12년 · 목
講中庸第三十一章○領議政金致仁啓言慶尙監司金光默狀啓以爲道內田政已於己卯戊戌等年通一道査陳旣經釐正而其中金海等八邑潦漲汰落溝洫變易改量定界在所不已而或請待秋或請待明春或請差待數年各依該邑所報待秋成次次擧行事請令廟堂稟處矣此時經始之難其勢似然依所請預爲經紀待秋成次次擧行之意請分付從之又啓言統制使李漢豊狀啓以爲渡海譯官所率人物合爲六十六名手本中誤以六十八名報來回答書啓齎來一款亦不擧論問慰譯官李命和丁一星等罪狀請令廟堂稟處矣異域出使事面不輕而手本中人物數爻之誤增二名回答書契之初不擧論旣甚不謹亦涉疏忽請李命和等令該府拿問處之從之又啓言老職僉知之限前遞改旣無下敎則非所當稟而拘牽顏私致勤聖敎請兵曹判書鄭好仁重推從之○右議政蔡濟恭啓言平安兵營卽大關防也府庫許多財貨皆因前後帥臣不謹典守或襲謬例公給營屬或緣年利廣布商賈記簿之中雖有名色庫藏之內枵無餘儲雖以日前報備局成册見之天銀條初行書以一萬三千餘兩而盡歸於前後譯官所貸去年去年來不捧一錠時留庫懸以六錢幾分事之寒心莫此爲甚至若各山城封樁銀錢布木等物前人之多般拮據自以爲緩急有賴而以此爲生色之資守宰之稍有勢力者請以貸用則掊鎖裂樻無難出給文書所在半是虛錄況守宰一得此錢必放債民間利息歸於官用民怨從以四起臣意則無論監兵營所關各山城輸致之物如或有以錢換銀以木改色不得不遷動之時則必令具由狀聞然後始爲下手之意永爲定式實合事宜敎以領左相之意何如致仁曰各營閫公貨孰非軍需而關西則尤自別庫藏之枵然聞極寒心必經狀聞後始許遷動云者僚相所奏可以捄弊而旣知本營記簿虛錄則亦宜思所以儲備之道別備雖非朝家限數勒定之事外而箕營內而禁營皆有是例今後爲帥臣者隨力自備歲以爲常則久後收效似亦不少矣左議政李性源曰西閫公貨之有名無實臣亦稔聞矣蓋守宰一番請貸後今年不報明年又不報長作臥債臣意則摘奸庫在後嚴督準捧永杜借貸之路至於自備則此在本閫之擧職如何朝家恐不必酌定矣敎曰入侍將臣中如有曾經平安兵使者亦陳所見御營大將李柱國曰公貨虛錄果如右相所奏釐正收殺在於任人責成而本營軍餉糶糴紊亂太半未捧當春分給之時輒以盡分彌縫此後則嚴飭俾無如前之弊好矣濟恭曰御將得人釐弊之言誠得其要以臣所見卽今資級可合人中惟有趙圭鎭素爲西路人素憚待時兵使早晚遞歸以此人代之久其任而責其事則庶有整頓之益矣敎曰關防重地有此疏虞右相所奏之言極爲的當依此施行領左相言亦皆好矣凡事得人然後可責實效此右相言又好旣欲留意蘇弊則自有右相所薦之人時兵使改差○性源曰安州一邑營本官還分穀名色極浩營穀則又盡分取耗雖使平均分給民猶不堪近聞一境富實戶則盡拔還案別有所捧而只取貧殘中小戶以下全數勒分多或至累十包小不下十餘石隣族之俱困流逋之相續職由於此請分付該道安州營邑積年幻弄吏校數人爲先痛繩而向浚則一從統戶均分俾無如前之弊敎以領右相之意何如致仁曰今聞僚相所奏安州糶糴事萬萬駭痛南漢統還之法政宜用之於此邑復有犯者直以贜律論亦無不可矣濟恭曰本州之拔還有捧不可使聞於人者從前襲謬之人雖不可一一摘發論勘自今爲始復有如前之弊則雖以贜律論亦非過矣外此諸邑難保其必無請申飭道臣嚴加禁斷敎曰此事發於筵席旣聞之矣不可但以不法言又不可但以民弊言朝廷有法禁宜自此等乖悖之事釐革卿等筵奏出擧條嚴飭該道來頭冒犯守令隨現置重典以懲日後○宣惠廳堂上李在簡啓言忠淸道穀簿本來不足而常賑穀尤不成樣米不滿千石租不滿十萬石而他道所無之詳定不足米上下每年殆近四千石實有難繼之患他無變通之道本道儲置米爲二萬餘石就其中一萬五千石移作常賑穀其代則兩南常賑米分排移作儲置事甚便當矣詢于大臣致仁曰兩南穀簿比湖西頗裕依其請移作恐無不可矣從之○戶曹判書徐有隣啓言稅大同船運上納時濫捧之弊日昨提飭之敎旣嚴且摯令下之日監色船人輩莫不歡忭感祝云外邑小民從可推知第是別營及各軍門上納實多矜惻者若其矯捄釐革之方從當仰達而別營卽臣曹所管臣當另加申飭至於軍門所納其所濫捧殆有甚於別營世稱宮營納一般痼弊而宮納旣祛營納尙存請出擧條嚴飭俾有實效詢于大臣致仁曰日昨所下飭敎臣亦奉見不勝感歎各營將臣必皆仰體德意管束下隸使不敢復循謬習自朝家更加嚴飭好矣從之敎以營納之弊猶不若別營納之弊且有各營將臣已甚侵虐之弊自可禁止亦不必過加操切以致繹騷以此分付各營至於別營事每聞道伯守宰之還朝者未嘗不以此爲言軍糧雖重民瘼宜顧祛太甚禁太濫亦豈無其方乎訓局軍兵料米未聞有加升之效外邑民吏積弊徒見其倒懸不已此無他曹郞一任倉屬之藉口誅求而然此等郞官隨現痛繩以謝軍民斷不可已如是申飭之後內而軍兵外而民吏無別般蒙惠蠲瘼之新效則卿則難免不飭之責該色郞官當定配於裝載邑倉屬令訓將査出尤無良者習陣日重棍嚴治使京外軍民知朝家撫恤之本意有隣以尙方提調啓言本院燕貿物種漸不如前今番貿來者比昨年尤有懸焉其中大鋪各色廣狹尺短殆不成樣事甚駭然請當該譯官令攸司從重科罪從之○禮曹判書李▣啓言善山府使李素以其九寸侄用九之子欲爲其養孫而上言臣曹循例覆啓矣其後李素謂有彼家十分難處之端決不可率養呈本曹請罷養宜從其願請回啓勿施詢于大臣致仁曰人家系后或有旣定復罷者臣常非之今此李素家事上言呈單先後屬耳或爲有間歟卽聞禮判之言所請立後者乃用九之獨子云然則當初上言已不免大錯矣性源曰當初徑先上言恐未免大段違例矣濟恭曰當初上言旣違法例及其有大段難處之端然後旋請罷養終不免疏率矣敎曰揆以禮與律俱有違舛且因禮判言本事顚末旣詳知李素之欲奪大宗所欲後之人已可駭獨子之不得出係昭載法文則初何敢越法煩籲旋以勿施更呈該曹亦豈有如許道理李素先罷後拿以示重人倫之意○修撰兪漢謨啓言今日講筵在於久曠之餘兩司之臣旣承飭敎入侍而及登筵席寂無一言誠極駭然請掌令崔景岳獻納柳匡天幷削職敎以生疏所致推考○景岳匡天引避幷賜例批
정조 12년 · 강
大司諫安聖彬上疏賜例批
정조 12년 · 목
疏略曰天星屢周深讎未復古今天下寧有是耶凡諸凶逆有主謀者有指使者而其設計同情則皆一心腸也逆醫凶媼先加嚴覈則窩窟自可綻露矣趙時偉之凶言逆節國言喧藉擧世憤惋而尙此偃處島中一國之憤何時可洩儲君之讎何時可復乎再昨年冬臘之逆變至今追思其危急之狀驚懍之形殆難狀喩而自有逆變以來誅鋤之道未有若此之疏略者也一國臣民莫不守閤籲庭鎭日請討而拖至于今禍本尙在深憂猶舊春秋沐浴之義果安在哉餘孼尙熾又生匡運寬縱之弊卽此可驗惟願亟從三司之請焉向來吳翼煥之疏其心所在路人可知渠不過鄕曲一賤品有何狠毒怨懟之心而作此絕駭至凶之擧耶必是失志怨國之徒暗地慫慂製給凶疏以爲嘗試之計一者按問奸狀必露伏願爲先嚴棘於海島待用刑嚴訊得情夬正王法
정조 12년 · 강
校理鄭萬始上疏賜批
정조 12년 · 목
疏略曰劇逆無快討之期國是有疑亂之漸假托求言之會陰售誹謗之習不一其類而未有甚於吳翼煥之疏試撮其易知而難掩者言之曰諫之則未必不黜忤之則未必不誅隱映說去有若眞有是事然至於好惡欠誠擧措違理等凶言全無指摘惟事架鑿藏頭去尾令人眩亂是必怨國伺釁之徒欲售誣上之計兼懷嘗試之心慫慂而爲此眞是凶逆之嚆矢也臣謂吳翼煥嚴囚王府待用刑鞫問宜矣嗚呼文禧廟終祥只隔數旬而儲君之讎尙未夬覈已有違於春秋不書葬之義凶媼逆醫事當先問以尋蹊逕而五九月之變論其根柢捨時偉奚以刑訊雖曰待時島置太涉疏忽亦不可不嚴囚王獄以待訊問也嗚呼如夏賊之窮凶極惡當初鞫治失之太疏從後用法失之太寬方其始出孰不驚憤欲死而及其漸久不免玩揭日忘其所以視此賊者無異於尋常亂逆朝廷之上絕無懲討之言章疏之間反多駭惋之說至於仇解憎蠏之喩譬擬不倫物情駭惑以解系守正不撓之人而比況於國讎之夏賊者抑何意哉夏賊之爲劇逆不專在於一時字李魯春之黨附夏賊又不專在於同一時字則今忽以一時字作爲斷逆之案有曰夏賊唱之魯春和之翼煥附之殆若夏賊之爲逆只在一時字然是何言也夏賊亘萬古所無之窮凶情節一言以蔽之曰時字而已則歲月稍久賊夏之罪惡置之相忘者有之流傳或訛國家之刑政疑以抉摘者有之其爲世道之害義理之憂不但目前之緩聲而已伏況向來傳敎中以時字飭諭者乃指爲臣子而背君父之時趨黨私之僻者而言非以諸賊逆節專在於一時字則廷臣之不復諦悉上敎反欲作爲欛柄者專由於治夏賊不免太疏而太寬故群情之不免日遠而日解臣謂夏賊先允臺啓姑待用刑夬施适雲之律批以前已悉諭
정조 12년 · 강
特配宋民載朴瑞源削鄭萬始職
정조 12년 · 목
敎曰世豈有二夏賊伊時下敎昭載記注而厥後諸臣之入而敷奏出而上章者亦莫不曰窮天地亘古今載籍以來所未有之劇逆云爾則其不可無難擧似容易擬方使彼萬世不忘之君讎國賊或歸尋常誅討之科也明矣向來宋民載之論李魯春則曰出二夏賊朴瑞源之論吳翼煥則曰出一夏賊彼魯春翼煥者誠有罪矣其罪也各自有勘定之案襯際之目烏鳶之於梟鶹狐狸之於豺狼不足以比論則以若較若豈不啻寸逆鉅楹乎藉若民載瑞源之說劇賊若是其多乎從此劇賊云云直不過爲漫辭宂談而豈有二夏賊之敎亦將歸之於弁髦乎今之人雖曰識蔑知蔑似此大關係大頭腦處不顧前後信筆書去不覺其倫綱義理之自就凌夷寧不駭痛朝筵業將慨世憂俗之意言之諸臣此而置之不早嚴勘末流之弊有不可勝言前校理宋民載前正言朴瑞源竝施平澤縣投畀之典一以存倫綱一以固義理曾有飭敎而又復泯然此後章疏中用此等句語者置之重典非特此也托以懲討凡係蹈襲掇拾一如故紙謄傳者欠敬不誠厥罪何居決不可以言官待之政院嚴禁循例捧納其罪與妄言者均俾各惕慮痛革劻勷膠擾之習又敎曰抉覓字句構勒成案本非朝廷之美俗如吳翼煥一疏直不露姓名耳離間我君臣疑眩其瞻聆段落旨趣明有指的尙嫌其或涉抉覓前後章奏一味靳可只以距詖之義因堂疏先施削職末勘此且然矣況於萬萬異於此乎斷章取義無心說去者乃反看得太苛指之曰某字出於某人何句見於何書傳而會之驅之於區量之科果成說乎抑何故也大抵玉堂李洪載疏中兩箇解字特以甚仇之意有此丐用之擧而已此何嘗一毫箚著於本文出處乎曾見宋文正送朱姓人序有曰昔有惡解姓者猶惡水中蠏以惡蠏之義推之彼草間之蛛亦當愛之坡詩亦云移怒水中蠏愛及屋上烏古人文字不拘出處固乃爾且況先正之尊朱無嫌於引用誠如人之云云蘇詩疵類姑無論先正之引喩失當將加之以雌黃乎俄筵已提此意有縷縷之敎非爲李洪載地也此而泛視漫應不之禁止則抉覓成案之習不勝其紛紜校理鄭萬始亟施削職之典以示朝家矯俗敦化之苦心至意
정조 12년 · 강
命能誦間入直文武臣幷令替直
정조 12년 · 강
命定給朗原君奉祀孫
정조 12년 · 목
禮曹啓言依下敎問于其門長幼學李彥魯則以爲前府使李素七寸侄觀九子八精可合繼後云八精立爲李素之子行九養子立案成給
정조 12년 · 강
命定州民筒詳査決給
정조 12년 · 목
刑曹啓言卽見定州幼學金珍一安州營奴惠札等所志則以爲定州地有新筒松地筒新筒則先大王朝二翁主房折受松地筒則肅宗大王朝毓祥宮折受收稅矣兩筒俱爲放賣故渠等之祖與族屬買得耕食矣庚子年本道三十餘筒折受於慶壽宮宮屬混同打量俱入於成册中云宮屬世輝捉來査實則似由於伊時宮差諸人混同失照檢之致云然則元告事極冤枉請該宮房折受文書中兩筒抺去後卽爲出付元告敎以聞極可駭自本曹取來量案下送本道一一釐正詳査決給狀聞俾無如前混淆之弊
정조 12년 · 목
以鄭昌聖爲同經筵李命植爲同成均李厚源爲善山府使○再政以沈原之爲安山郡守○三政以金憙爲同經筵
정조 12년 · 강
修撰兪漢謨副修撰李東稷聯疏賜批
정조 12년 · 목
疏略曰云云批以忽謄諸疏已陳之說有此入直聯疏極可礙眼附陳竄配還收事不允
정조 12년 · 강
飭吏曹佐郞韓用龜肅命
정조 12년 · 목
敎曰此大臣異於他大臣今日宣諡主家以詮郞之不備未免狼狽云寧有如許事體吏曹佐郞李洪載爲先禁推正郞成德雨復命後亦爲禁推佐郞韓用龜才已上來云卽爲肅命今日內使之擧行
정조 12년 · 강
推全羅監司沈熙之汰南道參軍張東源
정조 12년 · 목
吏曹啓言前僉正柳一星年過九十尙在角圈之列何也問于本道以啓事命下矣問于本道則移關內玉果縣監所報以爲柳一星初無除職之事而乃於勳券頒下後其子蔭加帖文傍題以前僉正書塡故居在遐鄕未免冒受書之帳籍爲告而渠未嘗自處以朝官邑人亦皆以士人知之以年未滿九十不入於歲單而該縣監受由上京兼任曲城縣監未及査實率龠修報云當初修啓時不能致察於職名之虛實有此問啓之命不勝惶懍云矣柳一星之因冒虛銜雖出於無識之致道臣之遽然修啓事甚不察請推考允之○禁衛營啓言本營南道參軍張東源潛斫外南山松木五株輸納其家以禁松之官犯偸松之罪者萬萬駭然爲先汰去其罪狀請令該府拿問處之允之
정조 12년 · 강
有政吏曹參判趙鼎鎭兵曹判書鄭好仁進
정조 12년 · 목
吏曹啓言安山郡守沈原之軍威縣監黃仁煦與本曹判書李命植有應避之嫌云請依例改差允之○以宋翼孝爲校理李惟稱爲安山郡守金載恒爲軍威縣監李商一爲宣傳官徐潤璞爲南道參軍
정조 12년 · 강
飭未下直守令當日辭朝
정조 12년 · 목
敎曰頃因畿伯登筵始知之以內侍決訟事再昨年受敎京外掌獄之官眩於擧行不可無一番分晣知委此後京居內侍之以內侍名呈狀者須以轉啓之意有內侍府措辭尾粘公文然後聽理其外奴名代呈者不必轉啓此則直呈法司決處事分付刑曹漢城府京司雖如是申明定式外方亦當指一知委無若畿邑之疑眩中官之下鄕在道者原居鄕者凡有呈卞之事以奴名或親屬代呈無敢接面此意令廟堂措辭分付一以除眩於擧行之弊一以定訟卞之限一以示嚴內外之意
정조 12년 · 강
以趙圭鎭爲平安兵使備薦也柳鎭恒爲右邊捕盜大將口傳也
정조 12년 · 강
命吏曹佐郞李洪載禁推渡海譯李命和等拿處幷分揀
정조 12년 · 목
因李洪載禁推傳旨敎曰本事無關於本任以先正文字引用已例開釋之者亦猥矣到今但當黽勉赴職焉敢如是處義乎此傳旨分揀後勿如是事申飭○該府啓言渡海譯官李命和丁一星拿問處之事命下矣李命和等時未上來請發遣書吏羅將所到處拿來敎以乎本中句語疏漏雖可駭也渠輩之幾溧堇免可謂萬死餘生已施申飭之意拿來則分揀
정조 12년 · 강
推兵曹判書鄭好仁訓鍊大將徐有大重推忠淸水使邊慶遇
정조 12년 · 목
訓局中軍望不卽擬入敎曰雖勝於亞將之大將望筒其間足以擬入有何商量如是遲滯聞該房問奏雖云兵判之遲滯該營事亦極可駭該大將徐有大兵曹判書鄭好仁幷推考後勿如是之意嚴飭○忠淸水使邊慶遇以安眠島材木所載船致敗於瑞山境今方別關査問馳啓敎曰聞此風落松運致非目下需用之材卽不過該曹預備之物云爾則觀風勢審愼發船可也否則雖不裝發有何後時愆期之歎而輕先發船有此致敗人物雖幸無事旣聞之後不可無飭該水使從重推考
정조 12년 · 강
命當該中官爲先刊名仍飭掖隸作拏之弊
정조 12년 · 목
內局啓言今日中宮殿進上江心水不善監封致有不精之弊請監封醫官吳仁豊拿問定罪書員令攸司從重科治敎以設有不精之弊旣無下敎又非因下敎分付則本院豈可只憑掖隸所傳徑先改封乎若此不已來頭之弊安知不故作生梗之擧復循前日作弊之習乎以此以彼不可以事微而忽之不卽來稟之當該中官令內侍府爲先刊名承傳色中官待用刑拿問重治當該掖隸爲先令掖庭署知名掌務官下吏等科罪一款事不分明更待下敎此後雖大於此之事如無下敎必更微稟取旨然後施行事書付院壁定式遵行○因司鑰手本別監金景祿爲先除名事敎曰多歧廉問多歧探察掖隸所爲萬萬痛惡此丙申以後所未聞之事況內入物種所關事體何等莫重則因渠私憾故欲生梗不稟不告敢以卽爲改封之意自外分付藥房其漸不可長當該別監爲先除名當該司鑰別監降定其在防微杜漸之道決不可尋常看過此後無論微事之微事微物之微物非下敎而往傳無下敎而封入則該掖隸刑推三次絕島定配司謁司鑰杖一百定配不爲微稟依其言封入則提調施以制書有違之律掌務官首醫當杖配院吏同律以此傳敎載之本院掌考以爲遵行之地○因司謁手本別監金鼎祥爲先除名其罪狀令攸司科治事敎曰在前掖隸輩稱以龍脂次侵徵畿營爲弊不小故丙申以後別加嚴飭意謂此弊永革觀此手本犯禁之不足又有作拏之擧作拏之不足至於醉詬其情狀萬萬痛惡依手本科罪此後復有此弊司謁及行首當各別痛繩以此申飭掖隸之無論公私足到三門內者隨卽狀聞萬一掩置從他現發監司以交通掖隸律論以此分付畿營
정조 12년 · 강
飭內司壽進宮所屬各寺刹免稅收捧時弊瘼從便矯革
정조 12년 · 목
戶曹啓言內需司及壽進宮所屬各寺刹免稅結收捧時有無弊依筵敎發關査問矣寺刹所在邑査報今纔齊到故別單書入敎以諸寺免稅結數比元案或有減數處詳査委折釐正驪州之奉元寺林川之晉光寺收捧有弊云往復本道從便矯弊當初諸寺必有所重有此免稅結其來歷文蹟詳錄報來後與成册草記入啓
정조 12년 · 강
以任嵂爲副總官前望也
정조 12년 · 강
付處前大司憲蔡弘履于洪州牧
정조 12년 · 목
敎曰宋民載朴瑞源等處分出於嚴義理扶倫綱之義而所謂一賊二賊之說原本未能記有只從筵臣所奏處分傳敎槪及之矣更考原本民載疏語不止下一一字却添二字因此人思之此外或有罪同罰異則刑政甚斑駁令該房考奏而今聞前都憲蔡弘履疏中一而二二而一云云與民載疏語無異獨逭其可乎前大司憲蔡弘履洪州牧中道付處前持平李挺龍疏語未審亦可謂將無同殆不成話頭何足深責亦不可仍置亟施削職之典
정조 12년 · 강
命黃州牧使趙長鎭長連縣監李彥祜改差
정조 12년 · 목
黃海監司金思穆狀啓黃州牧使趙長鎭長連縣監李彥祜受由上京謂有病故終不下來請令該曹催促下送敎以今日內下送後草記○吏曹啓言黃州牧使趙長鎭以爲母病危篤長連縣監李彥祜以爲身病沈重特敎申飭之下終不下去何以爲之乎敎以然則幷改差明日政差出仍敎曰農務方殷此時守令不可一刻曠官明日政新除守令使之待下批當日辭朝如有未署經人仍令牌招署經後辭朝
정조 12년 · 강
御春塘臺行別軍職取才
정조 12년 · 목
兵曹啓言八壯士子孫知委於京兆及八道兩都使之搜訪起送則朴培元申晉翼吳孝誠趙壤張愛聲金志雄六人子孫今始來待朴起星張士敏二人幷無後云而寧邊閑良張學祖稱以士敏傍孫雖已上來旣非直孫不可混入只以六人子孫別單書入敎曰兵判率領待令當試身手膂力以此知悉別軍職取才係是丙申以後初行之事時任別軍職及曾經別軍職亦令待令又敎曰保放罪人王漢禎付過放送又敎曰初不關由於該房或該廳不待下敎又忽使之待令於闕外云意謂易於整待仍令試取觀此擧行所爲節節疏忽兵曹判書鄭好仁推考○閑良朴思弼靑龍刀能擧擧沙半擧月刀失勢三略純通○敎曰本廳爲八壯士設壯士子孫宜置本任以寓記舊之意可也近無壯士家人特令諸道搜訪以聞意豈徒然乎今日各技親試朴思弼居首卽故壯士朴培元玄孫故別軍職尙忠之子適又居魁事不偶然別軍職差下之次張啓文故壯士張愛聲玄孫金禹臣故壯士金志雄玄孫趙光濬故壯士趙壤五代孫令軍門調用之次朴思默朴思顯吳愼忠張世恒各弓矢一部賜給其中故壯士申晉翼孫獨未入格曾孫光潤年已老令該曹題給食物以示恤孤之意○賑恤廳啓言壯士子孫回糧米題給有命矣南陽朴思德通津朴忠佐永宗趙明濬廣州張世謙張世瑜張繼宅張啓文張世恒楊州張枝雲各米一斗淮陽申光潤申敬鈺平壤金舜心金聖臣金禹臣金弼尙江東金舜孝各米三斗分給敎以三斗太少各給五斗仍給糧資之需
정조 12년 · 강
命敍侍從堂上堂下罷削人
정조 12년 · 목
敎曰前判書鄭昌順司直李文源別雲劍徐有寧留守閔鍾顯兵使南憲喆副總管申大謙李東曄大司諫林蓍喆金翊休府使李鎭復李邦榮獻納鄭致淳申禹相正言金孝眞李尙友持平鄭晩錫韓商新鄭來百趙星逵掌令權之彥校理朴基正沈能翼副校理李羽晉修撰李太亨縣令李普天正郞張至冕幷敍用
정조 12년 · 목
以李漵爲黃州牧使權儐爲長連縣監○再政以申大謙爲喬桐府使
정조 12년 · 강
命時囚成德雨分揀
정조 12년 · 강
命以明日詣慶熙宮親臨朔祭
정조 12년 · 목
敎曰文禧廟朔祭當親臨明日詣慶熙宮經宿侍衛則別雲劍寶劍外以入直磨鍊百官隨駕置之只大臣六曹堂郞各一員隨駕依前爲之軍兵隨駕亦以當次入直磨鍊訓將都領隨駕餘竝置之出番軍切勿出用事申明分付
정조 12년 · 강
領議政金致仁以病未趨班陳箚引咎賜批
정조 12년 · 목
批以愼節奉慮未參何傷卿須安心勿辭善攝仍命遣史官傳諭遣御醫看病
정조 12년 · 강
以李文源尹蓍東爲分都總管中批也
정조 12년 · 목
敎曰一竄一補皆爲倘來進身至於一重臣之駭擧在法雖難赦酒戶太寬醉失所致此古人亦多犯之然則屬之公罪不至不可前判書李文源楊州牧使尹蓍東分都總管除授仍卽牌招入直分司非實職此任特除非但爲起廢萬一逡巡是誠不識臣分人情一番辭疏雖或捧入違牌去來切勿呼望事該房知悉○文源陳疏略曰臣之罪犯可勝誅哉幼而失學長益癡頑凡所猷爲皆出於無知妄作律之以法正合誅殛保有身家莫非聖上曲庇之恩冥升不已致位崇顯必陷大戾自知久矣歲首常參時判府事臣金熤所奏誠是堂堂正論在臣之道固當拜而受之愧服摧謝之不暇而過生疑怯恣行駭悖上負殿下湔拂之恩下壞廷中尊嚴之體俯仰天地此何人哉當初韓德厚之通擬也五世斬之說便成一代公議其族已入臺端又因其宗鳴冤至承無礙之敎且僚議與同信而行之至於棄名義無忌憚非臣意慮所敢到而倉卒之際驟聞傳說誤以爲得罪名義則不可復廁於人類急於自處如醉如狂乃爲此古今天下未嘗有之擧三尺童子不敢爲之事此非但臣不學攸致過福之災理所必至故其勢不得不自賊其身也及其置對之日得見朝紙所出始知大臣之言亶出愛惜名器之公心扶植世敎之美意繼而伏見處分傳敎怳然大悟如夢得醒假使大臣惡意相加勒驅罔測之科惟宜退而自省從容處義雖至毀冠裂冕豈不綽綽而忽地顚錯殆無異於病風喪性愧悔靡及直欲溘然而不可得也善地薄竄特霈恩宥領付京第亦係格外之恩數此時此任何敢爲逡巡之計而覆杯之水不可復收僨車之犢不可再服臣何顏面復尋已脫之帽袍乎只願削臣所被職名批以自知其罪如是僕僕則竭蹶出膺以效息黥之義從又摧謝廟堂兼暴本情可也何敢章皇煩浼卽爲肅命仍命仍以前牌催促使之卽爲肅命○政院以李文源方在被謫蒙放中何以爲之啓敎以蕩滌又以文源懸牌闕外無意承膺啓敎曰懸牌二字焉敢發口無臣分無人情之敎視若尋常則其罪其律當何居不必牌招原牌還收使卽入來肅拜門限前上去入直又以尹蓍東隨牌來到闕外謂有情勢終不入來啓仍請重推敎以聞今日之敎如是處義誠非所料已有口傳下敎此啓辭勿施
정조 12년 · 강
修撰兪漢謨與校理宋翼孝有應嫌陳疏乞遞賜例批
정조 12년 · 목
以徐有隣爲分內局提調朴天行爲楊州牧使
정조 12년 · 강
詣慶熙宮行朝上食于魂宮臨孝昌墓行奠酌禮還慶熙宮
정조 12년 · 목
具翼善冠袞龍袍乘輿出協陽門降輿乘轎出敦化門至夜晝介前路敎曰今日隨駕皆以入直軍擧行之意申明分付衛內軍兵皆用入直則禁軍別將擧行萬萬駭然當該別將李漢泰爲先汰去記過待令其代卽爲差出入興化門由金商門至寧善門外降轎入幕次改具黲袍臨魂宮親行朝上食御齋殿敎曰初欲觀勢爲之道路只令修治以待矣今日當臨孝昌墓以此分付路由敦義門六曹堂郞各一員隨駕百官則雖柢迎勿爲之服色以時服擧行隨駕軍兵只以外營入直步軍訓將都領隨駕事分付少頃具戎服乘輿出會慶門降輿乘轎出興化門由敦義門至墓所入齋室親祭時至改具黲袍臨丁字閣行祭大祝尹行任讀祝亞獻官李性源終獻官蔡濟恭行亞終獻歷臨宜嬪墓奠酌仍周諗局內詣孝昌墓上行晝茶禮還齋室改具戎服出齋室乘轎入敦義門由興化門入廣達門還內
정조 12년 · 강
分都總管尹蓍東上疏賜批